US-raadslid bedank oor taalbeleidUniversiteit Stellenbosch Foto: Cair.za.net Jan Heunis, president van die Konvokasie, het Vrydag sy bedanking by die voorsitter van die Raad van die Universiteit van Stellenbosch ingedien. Heunis bly aan as president van die Konvokasie. Heunis het in ŉ brief aan George Steyn verduidelik dat sy bedanking spruit uit die besluite wat die Raad oor die taalbeleid van die universiteit geneem het. Hy het genoem dat hy in Mei 2016 voorgestel het dat die Raad moet besluit om voortgang van die ontwikkeling van die konsep-taalbeleid en daarmee saam ook die toelatingsbeleid, op te skort om die Raad ŉ geleentheid te gee om by ŉ spesiale vergadering beginsel-uitgangspunte te formuleer, waarvolgens die taalbeleid en toelatingsbeleid opgestel kan word. Die mosie is nie aanvaar nie. Heunis het later voorgestel dat die Raad hom ook moet verbind tot die gelyke status van Afrikaans en Engels en die betekenisvolle ontwikkeling van Xhosa as ŉ akademiese taal. Alhoewel hierdie voorstel ooreenstem met die Konvokasie se standpunt oor hierdie aangeleentheid, is dié voorstel ook nie aanvaar nie. “Op 22 Junie 2016 het die Raad die nuwe taalbeleid goedgekeur en daarmee weggedoen met Afrikaans se status as ŉ gelyke taal van onderrig, iets wat die US duur te staan gaan kom en nou en in die toekoms beween sal word,” het hy geskryf. “Die vertrouensbreuk tussen die Konvokasie, deur wie ek verkies is en waarvan ek die President is, en die Raad, waarvan ek ook ŉ lid is, enersyds, en die Bestuur, andersyds, het nou so groot geword dat ek nie meer met ŉ rein gewete ŉ lid van die Raad kan bly nie en gevolglik bedank ek hiermee as Raadslid.” Lees alle vorige berigte oor die Maties-taalbeleid op Maroela Media.